**Procedure og regler for valg at TR og TR-suppleant i Lærerkreds Nord:**

*Disse regler gælder for både valg af TR og TR-suppleant*

Periode:

Kredsstyrelsen udskriver valg til TR og TR-suppleant primo januar måned lige år. Valgperioden er 2 år i henhold til kredsens vedtægter § 11, stk. 2.

Valget skal være afviklet senest 1. april.

Tiltrædelse:

De valgte tiltræder 1. august samme år som valget.

Valgbarhed:

TR og TR-suppleant vælges blandt de medlemmer (fraktion 1 og 2), der er ansat på tjenestestedet. TR og TR-suppleant skal være medlem af kredsen/foreningen. Der vælges blandt medlemmer med mindst 6 måneders tilknytning til kommunen og for Frie fagskoler til arbejdspladsen.

Stemmeret:

Alle ansatte på tjenestestedet under overenskomsten har stemmeret.

Der kan kun stemmes ved personligt fremmøde til valgmødet.

Valghandlingen:

Tillidsrepræsentanten afvikler valget på arbejdspladsen og kan bede om kredsens assistance, hvis situationen tilsiger det.

* TR indkalder til valgmøde med minimum fire ugers varsel. TR sikrer, at indkaldelsen er tilgængelig for alle stemmeberettigede.
* TR samarbejder med skoleledelsen om at friholde et mødetidspunkt, hvor alle har mulighed for at deltage i valghandlingen. Det vil være hensigtsmæssigt, at valget afvikles i tilknytning til et medlemsmøde/møde i den faglige klub.
* TR orienterer kredsen om valgets resultatet umiddelbart efter valget. Kredsen godkender herefter valget og anmelder det skriftligt over for kommunen.

Kandidater til valgene skal anmelde sit kandidatur senest 2 uger før den fastsatte valgdato. Hvis der kun er en kandidat, er vedkommende valgt uden afstemning, og valgmødet kan aflyses.

Hvis der er flere kandidater gennemføres valgmødet, og der skal foretages skriftlig afstemning på mødet som følgende:

* Hvis en kandidat opnår absolut stemmeflertal blandt de tilstedeværende stemmeberettigede (absolut flertal = mindst halvdelen af de afgivne stemmer - blanke og ugyldige stemmer tæller ikke med), er pågældende valgt.
* Opnår ingen af kandidaterne absolut flertal, foretages ny afstemning.
* Opnår en kandidat absolut flertal ved anden afstemning, eller afgives der kun stemmer på én kandidat, er denne valgt.
* Bringer anden afstemning ingen afgørelse, foretages der en tredje afstemning mellem de to, der ved anden afstemning har fået flest stemmer (bundet omvalg). Ved stemmelighed afgøres det ved lodtrækning, på hvilke to, der skal stemmes ved tredje afstemning.
* Ved tredje afstemning er den, der opnår flest af de afgivne stemmer, valgt. Ved stemmelighed foretages lodtrækning.

Valg i valgperioden, herunder mistillidsvotum:
Hvis TR træder varigt tilbage som følge af afsked, ny stilling mv. foretages der nyvalg. TR-suppleanten forestår valghandlingen.

Hvis TR afgår som følge af et mistillidsvotum, vedtaget i henhold til Danmarks Lærerforenings vedtægter § 11, stk. 3, afholdes umiddelbart derefter valg af TR. Valget foretages efter samme retningslinjer som ved ordinært valg af TR, dvs. at det er de samme stemmeberettigede medlemmer, der har stemmeret til valg af TR, som også har stemmeret til et mistillidsvotum.

Nyvalg i valgperioden og valg i forbindelse med et mistillidsvotum gælder til udløbet af den fastsatte valgperiode.

Godkendt på kredsstyrelsesmødet 25. januar 2024.